Appelboer dra kroon as VL se Jongboer van die Jaar | Netwerk24
Deur Cheréne Pienaar 14 April 2021 19:51
Doug Osler (39), 'n appelboer van Fouriesburg, is as Vrystaat Landbou se Jongboer van die Jaar aangewys. Megan, sy vrou, is 'n kindersielkundige en kom oorspronklik van Zimbabwe. Foto: Mlungisi Louw
'n Appelboer van die Vrystaat is pas as Vrystaat Landbou (VL) se 25ste Jongboer van die Jaar aangewys.
Doug Osler (39) is die vierde generasie op hul familieplaas, Fourieshoek, in die Fouriesburg-omgewing waar hy reeds 17 jaar boer.
Hy het 'n PPE-graad (politiek, filosofie en ekonomie) aan die Universiteit van Kaapstad verwerf en is verantwoordelik vir hul maatskappy, Lone Tree Farms, se appelproduksie en pakhuis, van waar hulle na talle lande uitvoer.
"Mense dink ons voer al die goeie appels uit, maar slegs 25% word uitgevoer."
Slegs 2% van die appels wat in Suid-Afrika verbou word, kom uit die Vrystaat. Die uitdaging om hier met appels te boer, is die korter seisoene wat beteken daar is ekstra uitgawes soos nette wat ingespan moet word om die boorde teen ryp te beskerm.
Die Vrystaat het egter die voordeel dat die oesseisoen vroeër begin.
"Die plan vir die pad vorentoe is om die seisoene te probeer verleng."
Met kultivars soos Royal Gala, Top Red, Golden Delicious, Pink Lady en Sundowner eindig hul oesjaar einde Mei.
Francois Wilken, president van VL, Megan en Doug Osler met sy trofee, en Rudo Opperman, ondervoorsitter van die VL-Jongboer-komitee. Foto: Mlungisi Louw
Megan, sy vrou, is 'n kindersielkundige en werk in KwaZulu-Natal waar hul dogters, Anna (8) en Leah (6), skoolgaan. Megan kom oorspronklik van 'n plaas in Zimbabwe.
Sy broer, Mike, hanteer die graanboerdery en sy suster, Gill, is 'n geoktrooieerde rekenmeester en die plaas se finansiële bestuurder.
Osler is lid van die Fouriesburg-landbouvereniging, voorsitter van Highveld-vrugteprodusente en dien as direkteur in Hortgro Pome se produsenteraad.
Hy glo daarin om 'n werkomgewing te skep waarin almal bereid is om te help, te leer en te groei. Wedersydse respek is volgens hom die kernfaktor. Dit is ook vir
hom belangrik om sy werknemers met werkverwante én persoonlike probleme by te staan.
Hy sê die onlangse toename van 16% in die minimum loon het 'n massiewe invloed op hul boerdery, maar hulle werk daaraan om dit te absorbeer sodat hulle nie werkers verloor nie.
Osler stap onder meer weg met 'n kontantprys van VL en geskenkbewyse van Kynoch en Brand New SA. Hy dring ook outomaties deur na Toyota SA en Agri SA se Jongboer van die Jaar-kompetisie.
Volgens prof. Pieter Fourie, sameroeper van die beoordelaars en departementshoof van landbou by die Sentrale Universiteit vir Tegnologie, word finaliste beoordeel in onder meer toekomsbeeld, begroting en finansies, produksie, bemarking, instandhouding, personeelbestuur en gemeenskapsbetrokkenheid.
Fourie meen vandag se jongboere beskik oor die nodige leierskaps- en innovasievaardighede en sê hy het hoop vir die toekoms van landbou "in die hande van hierdie knap jong mense".